**DOPUNE** **UPUTA**

**ZA PROVEDBU NATJECANJA I SMOTRI UČENICA I UČENIKA OSNOVNIH I SREDNJIH ŠKOLA REPUBLIKE HRVATSKE U ŠKOLSKOJ GODINI 2019./2020. – ZA RAZDOBLJE OD 7. RUJNA DO 31. PROSINCA 2020. GODINE**

I.

U slučaju izvanrednih okolnosti, elementarne nepogode, povećanog rizika za zdravlje ili druge neposredne ugroze stanovništva, Agencija za odgoj i obrazovanje može, uz prethodnu suglasnost Ministarstva znanosti i obrazovanja, mijenjati odnosno prilagoditi način provedbe natjecanja i smotri u bilo kojem trenutku dok traju navedene okolnosti.

II.

Natjecanja i smotre učenica i učenika osnovnih i srednjih škola Republike Hrvatske u školskoj godini 2019/2020. u organizaciji Agencije za odgoj i obrazovanje koja nisu održana zbog epidemije bolesti COVID-19, uzrokovane virusom SARS-CoV-2, održat će se naknadno u razdoblju 7. rujna do 31. prosinca 2020. godine sukladno Odluci Agencije (KLASA: 023-01/19-01/0032; URBROJ: 561-01/1-20-4) od 4. lipnja 2020. godine i suglasnosti Ministarstva znanosti i obrazovanja (KLASA: 602-01/20-01/00341; URBROJ: 533-01-20-0002) od 4. lipnja 2020.

III.

U razdoblju 7. rujna do 31. prosinca 2020. godine preostala županijska i državna natjecanja i smotre održavaju se u matičnim školama učenika kako bi se izbjegla putovanja učenika te miješanje učenika iz različitih škola ili dostavljanjem snimki radova povjerenstvu na ocjenjivanje. Natjecanja i smotre koje nije moguće održati na navedeni način ili za koja ne postoji interes učenika neće biti provedena.

IV.

Sudjelovanje na natjecanjima i smotrama koja će se održati u razdoblju 7. rujna do 31. prosinca 2020. godine proizlazi iz redovitoga školskog programa i izvannastavnog rada koji se provodio tijekom školske godine 2019/2020. i na njima sudjeluju učenici osnovnih i srednjih škola na temelju rezultata postignutih na školskoj i županijskoj razini natjecanja i smotri u školskoj godini 2019/2020. Pravo sudjelovanja imaju i studenti 1. godine studija koji su u školskoj godini 2019/2020. sudjelovali na školskoj odnosno županijskoj razini natjecanja i smotri kao učenici završnih razreda srednje škole.

V.

Agencija za odgoj i obrazovanje na temelju prethodne suglasnosti Ministarstva znanosti i obrazovanja donosi Vremenik preostalih županijskih i državnih natjecanja i smotri u školskoj godini 2019/2020. koja će se održati u razdoblju 7. rujna do 31. prosinca 2020.

VI.

Škole će u pripremi i provedbi natjecanja i smotri u školskoj godini 2019/2020. osigurati učenicima potrebne uvjete i imenovati učitelje, nastavnike ili stručne suradnike koji će u suradnji sa županijskim i državnim povjerenstvima pratiti tijek provedbe natjecanja/smotre i koji ne mogu biti mentori učenika niti predmetni učitelji/nastavnici pojedinog područja.

VIII.

Produljuje se mandat županijskih i državnih povjerenstva do 31. prosinca 2020. godine.

VII.

Način i rokovi uvida u zadatke, podnošenja i rješavanja žalbi te objave privremenih i konačnih ljestvica poretka određuju se dopunama posebnih pravila svakog pojedinog natjecanja koje donosi državno povjerenstvo.

IX.

Državno povjerenstvo određuje najprimjereniji način provedbe natjecanja/smotre, donosi dopune posebnih pravila te određuje sve potrebne prilagodbe s ciljem što kvalitetenije provedbe natjecanja/smotre u online okruženju.

X.

U slučaju potrebe, ovisno o epidemiološkim uvjetima, Agencija za odgoj i obrazovanje će prije održavanja svakog natjecanja i smotre zatražiti upute i preporuke Hrvatskog zavoda za javno zdravstvo za provedbu natjecanja/smotre.